Departamenti i Shtetit: 5 shtetasit kinezë nuk përbëjnë kërcënim sigurie
Intervistë me zëvendës-këshilltarin ligjor në Departamentin e Shtetit, Sem Uiten
Zoti Witen, si u arrit marrëveshja me qeverinë shqiptare për pranimin e pesë shtetasve kinezë që u liruan nga burgu i Guantanamos. Shtetet e Bashkuara u kërkuan një numër vendesh në botë të pranonin këta shtetas kinezë me etni ujgur. Kemi zhvilluar kontakte diplomatike me vende evropiane dhe të pjesëve të tjera të botës. Ndër vendet që iu drejtua kërkesa ishte edhe Shqipëria dhe jemi shumë të kënaqur që Shqipëria pranoi. Kjo është shenjë e marrëdhënieve tona shumë të mira me Shqipërisë dhe qeveria shqiptare ra dakord t’i pranojë pesë shtetasit kinezë si refugjatë. Qeveria kineze ka ngritur akuza se këta individë janë terroristë. A janë reale akuzat? A ka vend që qeveria shqiptare të shqetësohet lidhur me akuzat? Departamenti i Mbrojtjes i Shteteve të Bashkuara zhvilloi një proces të hollësishëm hetimor lidhur me këta pesë individë dhe arriti në përfundimin se ata nuk janë luftëtarë armiq dhe se aktualisht nuk paraqesin rrezik për Shtetet e Bashkuara apo aleatët e tyre. Pasi u arrit ky përfundim, filluan kontaktet me qeveritë e tjera për të gjetur një vend të përshtatshëm për t’i dërguar ata. Përse nuk iu ofrua pesë shtetasve kinezë azil politik në Shtetet e Bashkuara, në qoftë se mendohet se ata do të jenë në rrezik persekutimi nëse kthehen në Kinë? Shtetet e Bashkuara zakonisht i riatdhesojnë shtetasit e huaj në vendin e shtetësisë. Por ka edhe raste kur është më me vend që të dërgohen në vende të tjera. Shtetet e Bashkuara vendosën se dërgimi i tyre në një vend të tretë do të ishte zgjidhja e duhur dhe Shqipëria përmbushte kërkesat tona përsa u përket shoqërisë ku ata do të vendosen, si vend me tolerancë fetare. Shqipëria u tregua e gatshme t’u jepte statusin e refugjatëve, pra ishte një zgjidhje shumë pozitive. Përse pikërisht në Shqipëri po shqyrtohet kërkesa e tyre për azil politik. Shqipëria është një vend që angazhohet me seriozitet në zbatimin e lirive të individit. Në Shqipëri këta individë do të kenë mundësi të ndjekin lirisht besimin e tyre, pra ishte një zgjidhje shumë pozitive dhe Shtetet e Bashkuara ndjehen shumë të kënaqura që bashkëpunojnë me Shqipërinë në këtë çështje. //ad//